საქართველოს ნავთობისა და გაზის კორპორაცია

სს საქართველოს ნავთობისა და გაზის კორპორაცია — ენერგეტიკის სხვადასხვა სეგმენტში ბიზნესსაქმიანობის განმახორციელებელი დივერსიფიცირებული კომპანია საქართველოში. მინიჭებული აქვს ნავთობის ეროვნული კომპანიის სტატუსი და იცავს სახელმწიფოს ინტერესებს ინვესტორებთან გაფორმებულ პროდუქციის წილობრივი განაწილების ხელშეკრულებებში.

კორპორაცია, როგორც საქართველოს მაგისტრალური გაზსადენების სისტემის მფლობელი, წამყვან როლს ასრულებს სახელმწიფოს ენერგოუსაფრთხოების უზრუნველყოფაში. ხელს უწყობს საქართველოს ტერიტორიაზე არსებული ტრანსსასაზღვრო ნავთობისა და გაზის ტრანსპორტირების სისტემების შეუფერხებელ ფუნქციონირებას, რაც მნიშვნელოვნად ამაღლებს ქვეყნის, ევროკავშირისა და საერთაშორისო ენერგეტიკული ბაზრების უსაფრთხოებას მათი დივერსიფიცირების მეშვეობით.

სარგებლობს რა ქვეყნის სტრატეგიული მდებარეობით, კორპორაცია მხარს უჭერს ახალი სატრანზიტო მარშრუტების განვითარებას კასპიისა და შავი ზღვის აუზების ენერგეტიკული პოტენციალის სრული ათვისებისთვის და რეგიონულ/გლობალურ ეკონომიკურ და პოლიტიკურ სტრუქტურებში საქართველოს შემდგომი ინტეგრაციისთვის.

 ისტორია 
კორპორაცია დაარსდა 2006 წლის 21 მარტს, როგორც სახელმწიფოს 100%-იან საკუთრებაში მყოფი საწარმო, საქართველოს სახელმწიფოს საკუთრებაში არსებული შემდეგი სამი კომპანიის ბაზაზე: სს საქართველოს ნავთობის საერთაშორისო კორპორაცია, სს საქართველოს გაზის საერთაშორისო კორპორაცია და „საქნავთობი“.

2011 წლიდან კორპორაციამ შეიცვალა სამართლებრივი ფორმა და შეზღუდული პასუხისმგებლობის საზოგადოება გახდა სააქციო საზოგადოება. საქართველოს ნავთობისა და გაზის კორპორაციის საქმიანობის ძირითად მიმართულებებს წარმოადგენს:
 გაზის და ნავთობის ტრანსპორტირება, მიწოდება და მოპოვება;
 წილობრივი ხელშეკრულებების ფარგლებში მიღებული სახელმწიფო წილი ნავთობის და გაზის განკარგვა და მასთან დაკავშირებული მომზადების, შენახვის, ტრანსპორტირების და რეალიზაციის ოპერაციების წარმოება;
 საქართველოში არსებული მაგისტრალური გაზსადენებისა და ნავთობსადენების ექსპლუატაცია, მათი რეაბილიტაცია და ახლით შეცვლა. ახალი მაგისტრალური მილსადენების დაპროექტება და მშენებლობა;
 სათანადო ინფრასტრუქტურის შექმნა, განვითარება და ოპერირება;
 კასპიის ზღვის აუზის, ასევე სხვა წარმოშობის მქონე ნავთობისა და გაზის საქართველოს ტერიტორიაზე მაგისტრალური მილსადენებით ტრანსპორტირებასთან დაკავშირებული პროექტების განხორციელება.

2011 წლისათვის საქართველოს მაგისტრალური გაზსადენის სისტემა ძირითადად 9 გაზსადენს მოიცავდა, მათ შორის: ჩრდილოეთ კავკასია-ამიერკავკასია, ყაზახ – საგურამო, ყარადაღი – თბილისი, ვლადიკავკაზი – თბილისი, საგურამო – ქუთაისი, ქუთაისი – სოხუმი, რუსთავი – თელავი – ჟინვალი, წითელი ხიდი – წალკა – ალასტანი, გომი – ხაშური – ბაკურიანი და აღმოსავლეთი – დასავლეთის მაგისტრალური გაზსადენი.

კორპორაცია აფართოებს საქმიანობის მიმართულებებს ელექტროენერგიის წარმოება/მიწოდებაში, აგრეთვე ინვესტიციებს ახორციელებს განახლებადი ენერგიის წყაროებში (ქარის ელექტროსადგური).

2012 წლის ზაფხულიდან საქართველოს ნავთობისა და გაზის კორპორაციის 100%-იანი წილის მფლობელი არის საპარტნიორო ფონდი, რომელიც თავის მხრივ დაფუძნებულია სახელმწიფოს მიერ 100%-იანი წილობრივი მონაწილეობით. საქართველოს ნავთობისა და გაზის კორპორაციის მართვას ახორციელებს ეკონომიკისა და მდგრადი განვითარების სამინისტრო.

 შვილობილი კომპანიები 
 შპს გარდაბნის თბოსადგური
 შპს გარდაბნის თბოსადგური 2
 შპს საქართველოს გაზსაცავის კომპანია
 GOGC Trading S.A.

 იხილეთ აგრეთვე 
 საქართველოს ნავთობისა და გაზის სახელმწიფო სააგენტო

 რესურსები ინტერნეტში 

 სქოლიო 

კატეგორია:საქართველოს ენერგეტიკის კომპანიები
კატეგორია:საქართველოს სახელმწიფო უწყებები
კატეგორია:2006 წელს დაარსებული კომპანიები